АҞӘА, жьҭ 21 – Спутник Аԥсны. Ачемпионат иалахәын 360-ҩык аспортсменцәа Урыстәыла зегь аҟынтә, ԥшьҩык Аԥснынтәи. Раԥхьаӡакәны арҭ аицлабрақәа рхы рыладырхәит Крымтәи аспортсменцәа.
Аицлабрақәа рылҵшәақәа рыла Анри Кәыҵниа дызлахәыз аиқәԥарақәа рыхԥагьы дреиааины иааникылеит актәи аҭыԥ, Урыстәыла Ачемпионҳәагьы ахьӡ игеит; Ҭемыр Смыр иааникылеит ахԥатәи аҭыԥ 58 кь. Иҟоу аиқәԥаҩцәа рыбжьара.
Аиқәԥаҩцәа рыҩџьегь Урыстәыла еизгоу акоманда иалалеит. Аспортсменцәа азыҟаиҵоит Навик Алабиан.